## Antonio Galvañ: “Les dades de l’atur demostren que els mecanismes per a frenar la destrucció d’ocupació per la riuada estan funcionant”

*** A hores d’ara, 29.848 treballadors es troben emparats per un expedient de regulació temporal d’ocupació (ERTO) per força major
* Este mes s’ha aconseguit la xifra més gran d’afiliacions a la Comunitat Valenciana des que es tenen dades, mentres que a Espanya es produïx un descens de l’afiliació del 0,14 %**

El secretari autonòmic d’Ocupació, Antonio Galvañ, ha valorat les dades d’atur registrat del mes de novembre a la Comunitat Valenciana, que este dimarts ha fet públiques el Ministeri de Treball i Economia Social, i que reflectixen que s’ha produït un increment de 53 persones.

Galvañ ha recalcat que estes dades demostren que els mecanismes posats en marxa per a frenar la destrucció d’ocupació a conseqüència de la riuada estan funcionant i s’està evitant la destrucció de llocs de treball. Així, ha recordat que, a hores d’ara, ja hi ha 29.848 treballadors emparats per un expedient de regulació temporal d’ocupació (ERTO) per causa de força major.

Cal recordar que les persones protegides per un ERTO tenen dret a prestació contributiva per suspensió del contracte o reducció de jornada sense necessitat de períodes previs de cotització (no es necessita haver treballat i cotitzat un mínim de 360 dies) i que, a més, no es consumixen els períodes de prestació generats. Galvañ ha recordat que estos treballadors s’incorporaran al seu lloc de treball quan les empreses es reactiven.

El director general de Labora ha valorat que des de la Generalitat “s’estan dissenyant i implementant tots els plans d’actuació perquè la recuperació i reactivació de la zona siga la més ràpida possible”.

Quant a les dades de l’atur d’este mes, el secretari autonòmic ha recalcat que la xifra d’aturats és la més baixa d’un mes de novembre des de 2007. Quant a la contractació, este mes s’han registrat 113.476 contractes, 55.005 dels quals són indefinits (un 48,47 % del total).

Galvañ ha destacat especialment les dades d’afiliació a la Seguretat Social, que este mes ascendixen un 0,6 % (12.618 afiliacions més, fins a aconseguir la xifra rècord de 2.180.443 afiliacions), “la xifra d’afiliacions més gran a la Comunitat Valenciana des que es tenen dades, mentres que a Espanya es produïx un descens de l’afiliació del 0,14 % (30.051 afiliacions menys)”.

Per sectors, l’atur baixa en la indústria (-0,91 %), la construcció (-0,84 %) i l’agricultura (-0,51 %) i augmenta en el col·lectiu sense ocupació anterior (1,67 %) i en els servicis (0,12 %). Territorialment, l’atur descendix a Castelló (-1,18 %), València (-0,04 %) i augmenta a Alacant (0,41 %). En termes interanuals es produïx un descens en el nombre d’aturats de -8.573 (-2,65 %).

Fecha: 03/12/2024